שנה חולפת, שנה באה ושנה ממשיכה לה
חודש אלול – חודש החמלה, הסליחה והחסד

מדי שנה חוגגים בני אדם את השנה החדשה, כל אחד על פי דתו ואמונתו.

נוכחותה של השנה הנוכחית תסתיים, וכניסתה של שנה חדשה מאפשרת סיומה של תקופה לסגירת מעגל בחיים, אולם רצף החיים אינו נקטע עם סיומה של שנה.

לעיתים נדמה שציון סיומה של שנה ותחילתה של שנה חדשה, נקבע כדי לאפשר לעצמנו פסק זמן מרצף האירועים שבהם אנו חיים. 

פסק זמן המאפשר התבוננות פנימה ובחינת מסע חיינו והתכוונות לקראת הצפוי לנו בהמשך.

נקודת זמן חשובה זו מאפשרת לנו לבחון את תחומי חיינו, ולתת קנה מידה ופרופורציות למימוש הרצון והגשמת השאיפות שלנו.

שנה מתחילה ועמה מתחיל שלב של תהליך התפתחות וצמיחה, שבו אנו מתבוננים על הבחירות שעשינו ומערכות היחסים שלנו עם עצמנו ועם הסביבה שבה אנו חיים.

מהי משמעותה וכוחה של הסליחה בחודש אלול?

סליחה - הילה נפלאה בפועל לסלוח, של חום רב ועוצמה.

המילה רומזת על שחרור, ויתור, פעולה שבכוחה להרגיע, לרפא, לאחד וליצור מחדש.  

האהבה היא המקור הגדול ביותר לסליחה. באמצעותה, נוכל להעמיד את הרע בפרספקטיבה הנכונה ולראות את העוול במנותק מן האדם, וכך – לא נגזים בתגובתנו. באמצעות תהליך זה ניתנת לנו ההזדמנות להתקרב, לחדש את האמון ההדדי, מיטיבים להבין ולחזק את הקשר בהווה.
הסליחה נעשית האמצעי לתיקון דעותינו המוטעות, היא מאפשרת לנו לראות את האהבה באחרים ובעצמנו, ולא בשום דבר אחר. זהו שלב בדרך לסליחה, חמלה וחסד.

חודש אלול מכין אותנו לראש השנה, מחזיר את העולם ליום בריאתו ויצירתו, קורא לנו לעצור ולעיין  לשם מה נברא? מה ייעודו? האם ממלא הוא את תפקידו? במה על האדם לשפר את הליכותיו וכיצד למלא את ייעודו לשלביו ומדרגותיו?
אלול – זהו חודש המחזיר את כולנו לנקודת ההתחלה, מכייל את שעוננו ומאפס את כוונותינו. חודש שאינו מאפשר לנו לחטוא ולהחטיא את מטרתנו לאורך זמן, וקורא לנו לטיפוס נוסף אל פסגת ההר והגשמת היעוד.

אלול – אני לדודי ודודי לי הרועה בשושנים: אני לדודי ועלי תשוקתו.
אט אט נתעצב אלול אחר בתוכנו, ציפייה לעיונים נפשיים פנימיים וכנים, שמחת עריכת מאזנים לקבלת החלטות, שינוי ושיפור, טיפוס מאתגר במעלה רכס נישא שרגליו בברכת חודש אלול ופסגתו, קורא לנו לחזור לעצמנו וליעדנו ומאתגרת את כולנו בחיים עמוקים ומשמעותיים מאותם שחיינו עד היום.
זהו חודש שחשוב שתהייה מורגשת בו קרבה של "אני לדודי ודודי לי", קרבה שיש בה הרבה שמחה, אהבה והתעוררות, ושתצמח מתקופה זו תקווה שתוליד רק חיים.

מטרתו של חודש אלול, היא הגדרה מחודשת של הדרך, הכיוון והחלומות. 

אלול הוא המעניק לאדם חיים לקראת השנה החדשה.

התשובה היא החזרה אל המקור, אל העצמיות האמיתית. התשובה עומדת על שינוי תפיסת העולם ביחס לקודש. 

התשובה היא ההחלטה לעשות תפנית ושינוי דרך בעקבות הרגשת המרחק מתוך האלוהות הפנימית, והיא מבוססת על התקווה והאמונה באפשרות להתקשרות מחודשת.

ברצוני לסיים בדברי דוד המלך – תהילים לד

מי האיש החפץ חיים,

אוהב ימים לראות טוב –
נצור לשונך מרע,

ושפתיך מדבר מרמה.

סור מרע ועשה טוב, בקש שלום ורדפהו.

במילים המעטות האלה טמונה אפשרות של אושר, של שמחה ושל חיים מלאי סיפוק, ולמרות זאת נצירת לשון מפטפוט ושפיטת האחר. דוד המלך, בדבריו הקצרים מזמין אותנו לחידוש אורח חיים והזמנה לדרך חיים טובה וחיובית, ובכל זאת קשה לעומד מן החוץ לחוש את האושר שבכל זה.

